CELEX: C2006/294/117
Language: fi
Date: 2006-12-02 00:00:00
Title: Asia T-273/06: Kanne 11.9.2006 — ISD Polska ja Industrial Union of Donbass v. komissio

2.12.2006   
            
            
               FI
            
            
               Euroopan unionin virallinen lehti
            
            
               C 294/57
            
         Kanne 11.9.2006 — ISD Polska ja Industrial Union of Donbass v. komissio
   (Asia T-273/06)
   (2006/C 294/117)
   Oikeudenkäyntikieli: ranska
   Asianosaiset
   
      Kantajat: ISD Polska sp. z.o.o. ja Industrial Union of Donbass (Czestochowa, Puola) (edustajat: asianajajat C. Rapin ja E. Van den Haute)
   
      Vastaajat: Euroopan yhteisöjen komissio
   Vaatimukset
   
               —
            
            
               Kanne on otettava tutkittavaksi.
            
         
               —
            
            
               Puolan Huta Częstochowa S.A:lle myöntämästä tuesta 5.7.2005 tehdyn komission päätöksen (tiedoksiannettu numerolla C(2005)1962) 3 artikla on kumottava.
            
         
               —
            
            
               Toissijaisesti on todettava, että Puolalla ei ole velvollisuutta ryhtyä päätöksen 3 artiklassa mainittujen tukien ja korkojen takaisinperimiseen ja että näitä tukia ja korkoja ei siis ole maksettava.
            
         
               —
            
            
               Vielä toissijaisesti päätöksen 3 artiklan 2 kohdan toinen alakohta on kumottava, ja kysymys koroista on tämän kanteen liitteessä A tarkoitetuin tavoin tai ensimmäisen oikeusasteen tuomioistuimen harkinnan mukaan saatettava komission uudelleen käsiteltäväksi.
            
         
               —
            
            
               Komissio on velvoitettava joka tapauksessa korvaamaan oikeudenkäyntikulut.
            
         
               —
            
            
               Sen tilanteen varalta, että ensimmäisen oikeusasteen tuomioistuin katsoisi, että lausunnon antaminen asiasta raukeaa, komissio on velvoitettava korvaamaan oikeudenkäyntikulut ensimmäisen oikeusasteen tuomioistuimen työjärjestyksen 87 artiklan 6 kohdan ja 90 artiklan ensimmäisen kohdan a alakohdan mukaisesti.
            
         Oikeudelliset perusteet ja pääasialliset perustelut
   Komissio on 5.7.2005 tekemällään päätöksellä C(2005)1962, lopullinen, (valtiontuki nro C 20/04, ex NN 25/04) todennut Puolan Huta Częstochowa S.A:lle myöntämät tietyt rakenneuudistustuet yhteismarkkinoille soveltumattomiksi ja määrännyt niiden takaisin perimisestä. Kantaja ISD Polska on tuensaajan seuraaja ja toisena kantajana olevan Industrial Union of Donbassin tytäryhtiö; toinen kantaja on ensimmäisen kantajan ainoa osakkeenomistaja. Kantajat mainitaan riidanalaisessa päätöksessä yrityksinä, joiden on yhteisvastuullisesti maksettava takaisin yhteismarkkinoille soveltumattomaksi todettu tuki.
   Kantajat esittävät päätöksen osittaista kumoamista koskevan kanteensa tueksi kuusi kanneperustetta.
   Kantajat väittävät ensimmäisessä kanneperusteessaan, että komissio on arvioinut ilmeisen virheellisesti tutkimuksen alkamiseen johtaneet ratkaisevat tosiseikat. Ne toteavat, että sen jälkeen kun yhteismarkkinoille soveltumattomaksi katsotun tuen alkuperäisen saajan osakkeiden myynti oli toteutettu — ISD Polska (ja Donbass) ostivat osakkeet — alkuperäisen tuensaajan myyjällä säilyi tuesta saatu hyöty, minkä vuoksi sen olisi maksettava tuki takaisin. Kantajat väittävät, että käsiteltävänä olevassa tapauksessa Huta Częstochowan osakkeiden myyntiä ISD Polskalle (ja Donbassille) koskevien merkityksellisten tosiseikkojen asianmukaisen toteamisen olisi pitänyt johtaa siihen, että komissio olisi katsonut, että sen vuoksi, että Huta Częstochowan tuotantovälineet hankittiin markkinahintaa vastaavalla hinnalla, tuki olisi jo tällä tavoin maksettu takaisin myyjälle. Kantajien mukaan komissio on näin ollen laiminlyönyt velvollisuutensa tutkia huolellisesti ja puolueettomasti kaikki käsiteltävänä olevassa asiassa merkitykselliset seikat.
   Kantajien toisen kanneperusteen mukaan EY 88 artiklan ja asetuksen N:o 659/1999 (1) 6 artiklan mukaista oikeutta esittää huomautuksia on loukattu. Ne katsovat, että Euroopan unionin virallisessa lehdessä julkaistusta muodollisen tutkintamenettelyn aloittamista koskevasta päätöksestä ei ilmene riittävän täsmällisesti, mitkä ovat arvostelun kohteena olevat tuet eivätkä näiden tukien määrät, vaikka kantajien mukaan komissiolla oli nämä seikat tiedossaan. Tämän vuoksi kantajat eivät voineet tietää, mitä tukia tutkimus koski, eivätkä arvioida sitä, oliko tarpeen esittää huomautuksia.
   Kantajat perustavat kolmannen kanneperusteensa niin ikään väitettyyn lainvastaisuuteen eli luottamuksensuojan periaatteen loukkaamiseen. Ne väittävät, että jos Donbass olisi tutkimuksen aloittamista koskevan päätöksen perusteella voinut päätellä, mitkä tuet olivat menettelyn kohteena, se olisi voinut esittää komissiolle seikkoja, jotka olisivat osoittaneet, että nämä tuet ovat yhteisön oikeuden mukaisia, kuten ISD Polska ja Donbass tekevät nyt käsiteltävänä olevassa kanteessa.
   Kantajat väittävät neljännessä kanneperusteessaan, että komissio on rikkonut liittymissopimukseen liitettyä pöytäkirjaa nro 8 Puolan terästeollisuuden rakenneuudistuksesta (2), koska se on tulkinnut sellaisia pöytäkirjan määräyksiä täysin sanamuodon mukaisesti, joita sen olisi kantajien mukaan ollut tulkittava pöytäkirjan tavoitteiden valossa ja sen laatimiskonteksti huomioon ottaen. Tämä kantajien mukaan virheellinen tulkinta on johtanut siihen, että komissio on vaatinut päätöksessään ennen pöytäkirjan nro 8 laatimista myönnettyjen tukien takaisin maksamista sellaisilta yhtiöiltä, joita ei mainita pöytäkirjan liitteessä 1, jossa luetellaan kahdeksan yritystä, jotka voivat EY 87 ja EY 88 artiklaan nähden poikkeuksellisesti saada tukea Puolassa. Kantajat väittävät, että koska komissio on näin toiminut ilman oikeudellista perustaa, sillä ei ole ollut toimivaltaa tehdä päätöstä tiettyjen riidanalaisessa päätöksessä tarkoitettujen tukien osalta ja että tämän vuoksi se on loukannut muiden yhteisön toimielinten ajallista toimivaltaa.
   Viidennen kanneperusteen mukaan asetuksen N:o 659/1999 14 artiklan 1 kohtaa on rikottu, koska tukien takaisin perimistä koskeva päätös on luottamuksensuojan periaatteen, oikeusvarmuuden periaatteen ja yhdenvertaisen kohtelun periaatteen vastainen.
   Kantajat väittävät kuudennessa kanneperusteessaan toissijaisesti, että komissio on rikkonut asetusta N:o 794/2004 (3) laskiessaan käsiteltävänä olevassa asiassa koron takaisin perittäville tuille.
   
      (1)  Euroopan yhteisön perustamissopimuksen 93 artiklan soveltamista koskevista yksityiskohtaisista säännöistä 22 päivänä maaliskuuta 1999 annettu neuvoston asetus (EY) N:o 659/1999 (EYVL L 83, s. 19.)
   
      (2)  EUVL 2003, L 236, s. 948
   
   
      (3)  Euroopan yhteisön perustamissopimuksen 93 artiklan soveltamista koskevista yksityiskohtaisista säännöistä annetun neuvoston asetuksen (EY) N:o 659/1999 täytäntöönpanosta 21 päivänä huhtikuuta 2004 annettu komission asetus (EY) N:o 794/2004 (EUVL L 140, s. 1)